CELEX: 32008R1028
Language: da
Date: 2008-09-19 00:00:00
Title: Kommissionens forordning (EF) nr. 1028/2008 af 19. september 2008 om tarifering af visse varer i den kombinerede nomenklatur

21.10.2008   
            
            
               DA
            
            
               Den Europæiske Unions Tidende
            
            
               L 278/3
            
         
      KOMMISSIONENS FORORDNING (EF) Nr. 1028/2008
   af 19. september 2008
   om tarifering af visse varer i den kombinerede nomenklatur
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EØF) nr. 2658/87 af 23. juli 1987 om told- og statistiknomeklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvist er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke fællesskabsforskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ved anvendelse af nævnte almindelige tariferingsbestemmelser skal de varer, der er anført i kolonne 1 i skemaet i bilaget, tariferes i de i kolonne 2 nævnte KN-koder i henhold til de begrundelser, der er anført i kolonne 3.
            
         
               (4)
            
            
               Med forbehold af de foranstaltninger, der er i kraft i Fællesskabet, med hensyn til ordningen med dobbeltkontrol og forudgående og efterfølgende fællesskabstilsyn ved indførsel af tekstilvarer til Fællesskabet er det hensigtsmæssigt at fastlægge, at bindende tariferingsoplysninger, der er meddelt af medlemsstaternes toldmyndigheder vedrørende tarifering af varer i den kombinerede nomenklatur, og som ikke er i overensstemmelse med denne forordning, fortsat kan påberåbes af indehaveren i et tidsrum på 60 dage i henhold til bestemmelserne i artikel 12, stk. 6, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (2).
            
         
               (5)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         UDSTEDT FØLGENDE FORORDNING:
   Artikel 1
   De varer, der er anført i kolonne 1 i skemaet i bilaget, tariferes i den kombinerede nomenklatur i den i kolonne 2 i skemaet nævnte KN-kode.
   Artikel 2
   Med forbehold af de foranstaltninger, der er i kraft i Fællesskabet med hensyn til ordningen med dobbelt kontrol og forudgående eller efterfølgende fællesskabstilsyn ved indførsel af tekstilvarer til Fællesskabet, kan bindende tariferingsoplysninger, der er meddelt af medlemsstaternes toldmyndigheder, og som ikke er i overensstemmelse med fællesskabsretten fastsat i denne forordning, fortsat påberåbes i henhold til bestemmelserne i artikel 12, stk. 6, i forordning (EØF) nr. 2913/92 i et tidsrum på 60 dage.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. september 2008.
      
         
            På Kommissionens vegne
         
         László KOVÁCS
         
         
            Medlem af Kommissionen
         
      
   
   
      (1)  EFT L 256 af 7.9.1987, s. 1.
   
      (2)  EFT L 302 af 19.10.1992, s. 1.
   
      BILAG
      
                  Varebeskrivelse
               
               
                  Tarifering
                  (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  En vare er fremstillet af trikotagestof i forskellige farver bestående af kemofibre. Stoffet egner sig til badebeklædning.
                  Varen er beregnet til at blive båret direkte på kroppen og når til lige under brystet.
                  To trekantede stykker stof udgør brystskåle, når varen bæres på kroppen. Hver af de to trekanter er kantet med ensfarvet trikotagestof og sømmet på alle tre kanter. Sømmen på den nederste kant udgør en løbegang, hvorigennem en elastiksnor løber. En elastiksnor er syet fast på den øverste spids på hver trekant. De to lodrette elastiksnore bindes i nakken, og den vandrette elastiksnor bindes på ryggen på den person, der bærer varen.
                  (Brystholder)
                  (Se foto nr. 644 A, 644 B og 644 C) (1)
                  
               
               
                  6212 10 90
               
               
                  Tarifering i henhold til almindelig tariferingsbestemmelse 1 og 6 vedrørende fortolkning af den kombinerede nomenklatur, bestemmelse 2 a) til kapitel 61 samt teksten til KN-kode 6212, 6212 10 og 6212 10 90.
                  Selvom varen ligner overdelen af en todelt badedragt (bikini) på grund af dens generelle fremtræden, snittet og stoffets beskaffenhed, er den udelukket fra position 6112 (badebeklædning), fordi varen mangler underdelen til den »todelte badedragt«. Se også Forklarende Bemærkninger til HS, pos. 6112, afsnit C.
                  Varen er heller ikke en »ukomplet vare« henhørende under position 6112 (badebeklædning), jf. almindelig tariferingsbestemmelse, punkt 2 a), fordi varen mangler den væsentlige karakter af den komplette vare (dvs. en todelt badedragt), da den ikke i sig selv kan bruges til at svømme i.
                  Varen har karakter af en brystholder, idet de trekantede stykker stof ved hjælp af elastiksnorene udgør brystskåle, når varen bæres på kroppen. Ved at binde de vandrette og lodrette elastiksnore stramt rundt om kroppen bliver brystet løftet og støttet. Følgelig er varen »udformet til støtte for kroppen« som nævnt i Forklarende Bemærkninger til HS, pos. 6212, første stykke.
                  Endvidere er varen i lighed med andre brystholdere udformet til at skulle bæres direkte på kroppen.
                  Varen tariferes som en brystholder under pos. 6212, idet denne position omfatter brystholdere af alle typer (se Forklarende Bemærkninger til HS, pos. 6212, andet stykke, nr. 1).
               
            
         
      
         
      
         
      
         (1)  Fotografierne er udelukkende vejledende.